Insellmilkom. Nixtieq nirringrazzja lill-President Obama talli stieden lili, fir-rwol il-ġdid tiegħi bħala President tal-Kunsill Ewropew, biex niġi Washington. Għandna ħafna x'niddiskutu, madankollu nixtieq nagħti attenzjoni speċjali lil tliet suġġetti, li huma r-relazzjonijiet kritiċi mar-Russja fil-kuntest tal-Ukrajna, it-theddida tat-terroriżmu u l-azzjonijiet tal-hekk imsejjaħ Stat Iżlamiku fil-kuntest tal-Libja, u fl-aħħar nett, in-negozjati tagħna dwar it-TTIP, is-Sħubija Trans-Atlantika ta' Kummerċ u ta' Investiment. Għalkemm dawn huma tliet sfidi differenti ħafna, għandhom denominatur komuni, il-ħtieġa ~ aktar minn qatt qabel ~ għall-għaqda tal-Ewropa u l-Istati Uniti. Bħalissa qed jiddaħħlu fid-dubju, dejjem aktar ta' sikwit jiġu attakkati l-valuri fundamentali tagħna, il-libertà, il-prosperità, id-demokrazija liberali u l-ordni ġeopolitiku. L-avversarji tagħna, bl-użu ta' propaganda, atti ta' vjolenza u ksur tas-sovranità tal-ġirien tagħna, huma determinati li jdgħajfu s-sisien ta' komunità politika tad-dinja tal-Punent. Illum qed naraw ċar ħafna li qed jippruvaw jiżirgħu l-firda bejnietna, ġewwa l-Ewropa kif ukoll bejn l-Ewropa u l-Amerika. Hu biss meta nkunu magħquda li nkunu nistgħu nwaqqfu l-politika aggressiva tar-Russja kontra l-ġirien tagħha. L-imgħoddi wera li kien biss meta konna magħquda li rnexxielna nirbħu l-ġlieda kontra t-terroriżmu. U fil-qasam tal-ekonomija u l-kummerċ komuni ksibna suċċess grazzi wkoll għall-fatt li ħdimna flimkien. Fir-rigward tat-TTIP, mhux ser ikun diffiċli daqs kemm jaħsbu n-nies biex nilħqu ftehim. Minbarra li żżid il-prosperità reċiproka tagħna, bit-TTIP l-Amerika u l-Ewropa ser jibqgħu b'saħħithom fid-dinja. Ir-riżultat irid ikun bilanċjat. U rridu nġibu magħna lill-pubbliku fuq iż-żewġ naħat tal-Atlantiku. It-tieni, għandna bżonn inwaqqfu t-tixrid tal-estremiżmu vjolenti fl-Afrika. Jeħtieġ li ngħinu l-Libja. Ma jistax ikollna stat fallut, immexxi minn kmandanti militari u fanatiċi, jispiċċa f'anarkija 100 mil biss 'il bogħod mill-kosta tan-Nofsinhar tal-Ewropa. Fl-aħħar nett, dwar l-Ukrajna, naf diġà li naqblu dwar il-ħtieġa għal implimentazzjoni sħiħa tal-ftehimiet ta' Minsk u dwar id-determinazzjoni tagħna li s-sanzjonijiet fuq ir-Russja jibqgħu fis-seħħ sakemm dan isir. Minkejja t-tbassir ta' xi wħud, il-politika brutali tinsab lura fostna bis-saħħa. U dejjem aktar spiss qed tkun il-politika tal- . Għalhekk hu importanti ħafna li l-Ewropa u l-Istati Uniti mhux biss jitkellmu l-istess lingwa iżda wkoll jaġixxu flimkien. Għax min ser inkunu għada jiddependi minn dak li nagħmlu llum. Fl-aħħar nett, ippermettuli ntenni li dak li neħtieġu llum fuq iż-żewġ naħat tal-Atlantiku huwa r-Rinaxximent tal-fiduċja fil-Komunità tagħna. Intom, l-Amerikani, esprimejtu dan il-ħsieb bl-aktar frażi konvinċenti li naf, "United We Stand Divided We Fall". Grazzi.